ગુજરાતી ભાષામાં માદળિયાના અનેક અર્થો મળે છે. સૌરાષ્ટ્રના લેઉવા પટેલની એક અટક માદળિયા છે. ગાડાનો ભાર ઝીલતો આડો ભારવટિયો એને માદળિયું કહે છે. શેરડીને છરી કે સુડી વડે છાલ કાઢી પાડેલું પતીકું ગંડેરી માદળિયું કહેવાય છે. ઘણી વહાલી વસ્તુને માટે ‘કોટનું માદળિયું’ શબ્દપ્રયોગ થાય છે. માદળિયું એટલે પોટલિયો, ભૂંગળી કે પખવાજ ઘાટનું ડોકનું ઘરેણું. મારે જે વાત કરવી છે તે માદળિયું એટલે મંત્રેલી ચિઠ્ઠી, ભુર્જપત્ર પરનું યંત્ર, પોલો અથવા લાખ ભરેલો તકિયા જેવો નાનો સરખો ઘાટ. ગળે બાંધવાનું મંતરેલું માદળિયું.